
Melléklet: módosított megállapodás egységes szerkezetben
E L Ő T E R J E S Z T É S

Sülysáp Nagyközség Önkormányzata Képviselő-testületének

2013. június 20-án tartandó munkaterv szerinti ülésére

10. napirendhez

Tárgy: Tápió-vidéki Többcélú Kistérségi Társulás társulási megállapodásának felülvizsgálata és módosítása
Tisztelt Képviselő-testület!

Mint már arról több alkalommal szó volt a Magyarország helyi önkormányzatairól szóló 2011. évi CLXXXIX. törvény (Mötv.) 146. § (1) bekezdése előírja, hogy a törvény hatálybalépése előtt kötött önkormányzati társulási megállapodásokat a képviselő-testületeknek 2013. június 30-ig felül kell vizsgálnia, és hozzá kell igazítania a vonatkozó törvényi rendelkezésekhez.

A felülvizsgálat két fő területe a Mötv. 87-95. §-ában foglaltaknak, valamint a Magyarország 2013. évi központi költségvetéséről szóló törvény 3. sz. melléklet Kiegészítő szabályokban foglaltaknak való megfelelés vizsgálata volt.

A Tápió-vidéki Többcélú Kistérségi Társulás ennek megfelelően módosította társulási megállapodását, melyet a 2013. május 30-án megtartott Tanácsülésen a 33/2013. (V. 30.) számú határozattal el is fogadott. A megállapodás a törvényi előírás, valamint a Magyar Államkincstár iránymutatásai alapján 2013. június 30-án (a normatíva igénylés feltételeinek való megfelelés érdekében nem lehet korábbi dátum) lép hatályba, de ehhez az szükséges, hogy valamennyi tagönkormányzat képviselő-testülete is jóváhagyja azt minősített többséggel, az említett határidőt megelőzően (függetlenül attól, hogy 2014. január 1-től a társulás tagjai kívánnak-e maradni).
A módosítás jellemzően formai kiigazításokat tartalmaz, többek között azon okból, hogy 2013. január 1-jével hatályát veszítette a társulás létrehozásának alapját képező, a települési önkormányzatok többcélú kistérségi társulásáról szóló 2004. évi CVII. törvény, így minden vonatkozó szabályozást ​– melyek főként működési szabályok - jelenleg már csak a Mötv. tartalmaz. Ezekhez kell hozzáigazítani minden működő társulás alapdokumentumát.
Mindezek alapján kérem a tisztelt Képviselő-testületet a társulási megállapodás módosításának szíves jóváhagyására.

…/2013. (VI. 20.) ÖKT határozati javaslat

Sülysáp Nagyközség Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 146. § (1) bekezdése alapján 

1./ a Tápió-vidéki Többcélú Kistérségi Társulás Társulási Megállapodásának a Társulási Tanács 33/2013. (V. 30.) számú határozatával elfogadott módosítását és a megállapodás egységes szerkezetbe foglalt szövegét jóváhagyja;

2./ felkéri és felhatalmazza a polgármestert a szükséges intézkedések megtételére.
Határidő: 1./ azonnal; 2./ 2013. június 30.
Felelős: polgármester

Sülysáp, 2013. június 13.

Horinka László s.k.


polgármester

